Tekort aan slangteengif knou SA’nersArgieffoto (Foto: Lowveld Venom Suppliers/Facebook) Die oënskynlike tekort aan slangteengif in Suid-Afrika begin nou sy burgers knou wat skarrel om dié middels betyds in die hande te kry. Die DA sê ondanks die minister van gesondheid se versekering dat die tekort aan slangteengif in die land gemonitor word, wys die stryd wat talle mense deurmaak nadat hulle deur slange gepik is, die omvang van die probleem. “Dit is onaanvaarbaar dat die land se voorraad van vyf jaar in so ŉ mate uitgeput is dat dokters en veeartse spook om hul pasiënte te red in gevalle waar hulle deur ŉ slang gepik is,” sê Michele Clarke, die DA se woordvoerder van gesondheid. Die DA beplan nou om skriftelike parlementêre vrae aan die minister voor te lê om vas te stel wat gedoen is om die tekort by die nasionale gesondheidslaboratoriumdiens (NHLS) op te los en watter gesondheidsfasiliteite en praktisyns van teengif voorsien is. Clarke sê die laboratoriumdiens se pogings om die skuld op beurtkrag en “uitdagings om die produk te bekom” te pak, toon die departement se chroniese en sistemiese versuim om basiese gesondheidsorgdienste te bestuur en in stand te hou, asook hul onvermoë om langtermynbeplanning te doen en probleme te identifiseer . “Die tekort aan slangteengif het nie oornag gebeur nie,” sê Clarke. “Waarom het die departement en die NHLS nie aandag aan die dalende voorraad gegee voordat dit ŉ krisis geword het en gepaste stappe gedoen om dit af te weer nie?” Die NHLS het voorheen aangevoer hoewel beurtkrag ŉ invloed het, dat daar geen rede tot paniek is nie, aangesien “produksie [van die teengif] sedert Desember verlede jaar verhoog het”. Volgens die NHLS het hy as sodanig tussen 1 Desember verlede jaar en 31 Maart vanjaar altesaam 1 422 dosisse teengif oor die land heen versprei en is daar steeds dosisse wat tans in die produksiefase is. Kenners meen egter ŉ moontlike krisis dreig al amper ŉ jaar lank, met veeartse wat waarsku dat veral troeteldiere weens ŉ tekort aan teengif kan sterf. ŉ Slanggifprodusent in die Laeveld moes selfs vroeër vandeesmaand sy laaste tien flessies slangteengif aan die Mediclinic Nelspruit gegee het om die lewe van ŉ tweejarige dogtertjie te help red wat kort tevore deur ŉ slang gepik is. “Die tekort aan slangteengif is ŉ goeie bewys van wat met Suid-Afrika gaan gebeur as die plan om nasionale gesondheidsversekering (NGV) deur te voer, slaag.”